Stjórnvöld margra ríkja eru gagnrýnd fyrir hægagang í bólusetningum gegn kórónuveirunni. Ýmislegt hefur orðið til að tefja bólusetningar þó að bóluefni sé til staðar.
Þetta gildir til dæmis um Noreg, þar var í gær aðeins búið að bólusetja rúmlega 20 þúsund á sama tíma og Danir hafa bólusett um 130 þúsund manns, hlutfallslega fleiri en önnur Norðurlönd eða rúmlega tvö prósent landsmanna. Þar á meðal eru allir vistmenn hjúkrunarheimila, sem vildu láta bólusetja sig. Danir eru ekki aðeins fremstir Norðurlandaþjóða heldur einng í forystu í Evrópusambandinu eins og Mette Frederiksen forsætisráðherra benti á:
Í Noregi liggja yfirvöld undir verulegu ámæli vegna slæms skipulags og hægagangs. Dagblaðið Aftenposten segir að ef ekki verði breyting á verði aðeins búið að bólusetja um 11 prósent þjóðarinnar 1. apríl. Yfirlýst markmið Norðmanna var að búið yrði að bólusetja alla fullorðna fyrir sumarið. Í Finnlandi hefur bólusetningin gengið hægt. Um helgina höfðu aðeins um 20 þúsund verið bólusett en sú tala hefur meir en tvöfaldast núna að því er sænska útvarpið segir:
Innan við 100 þúsund hafa verið bólusett í Svíþjóð, eða innan við eitt prósent. Í Íslandi er hlutfallið það næsthæsta á Norðurlöndunum á eftir Danmörku. Hér er það aðeins skortur á bóluefni sem takmarkar bólusetningu. Ísraelsmenn hafa bólusett hæst hlutfall íbúa í öllum heiminum eða tæp 24 prósent.